dødstegn
Dødstegn er tegn på livets ophør, dvs. ophør af hjernefunktion med dyb og uoprettelig bevidstløshed (hjernedød) og af åndedræt og hjertefunktion (hjertedød).
Hvis hjernedøden indtræder før hjertedøden, er mange organer endnu funktionsduelige. Hvis den afdøde tidligere har givet tilladelse hertil, kan organerne anvendes til transplantation (se Donorregistret). Ca. seks timer efter hjertedøden indtræder de såkaldte "sikre" dødstegn (ligpletter og dødsstivhed), hvis tilstedeværelse er en betingelse for udstedelse af en dødsattest.